title: 2012/612/EÚ: Rozhodnutie Európskeho parlamentu z  10. mája 2012 o absolutóriu za plnenie rozpočtu spoločného podniku pre vykonávanie Spoločnej technologickej iniciatívy pre inovačné lieky za rozpočtový rok 2010#Uznesenie Európskeho parlamentu z  10. mája 2012 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu spoločného podniku pre vykonávanie Spoločnej technologickej iniciatívy pre inovačné lieky za rozpočtový rok 2010

text:
               17.10.2012

               SK

               Úradný vestník Európskej únie

               L 286/334

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie rozpočtu spoločného podniku pre vykonávanie Spoločnej technologickej iniciatívy pre inovačné lieky za rozpočtový rok 2010
   (2012/612/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku spoločného podniku pre vykonávanie Spoločnej technologickej iniciatívy pre inovačné lieky za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky spoločného podniku pre vykonávanie Spoločnej technologickej iniciatívy pre inovačné lieky za rozpočtový rok 2010 spolu s odpoveďami spoločného podniku (1),

               —

               so zreteľom na odporúčanie Rady z 21. februára 2012 (06086/2012 – C7-0050/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä jeho článok 185,

               —

               so zreteľom na nariadenie Rady (ES) č. 73/2008 z 20. decembra 2007, ktorým sa zakladá spoločný podnik pre vykonávanie Spoločnej technologickej iniciatívy pre inovačné lieky (3), a najmä na jeho článok 11 ods. 4,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0108/2012),

               1.

               udeľuje výkonnému riaditeľovi spoločného podniku pre vykonávanie Spoločnej technologickej iniciatívy pre inovačné lieky absolutórium za plnenie rozpočtu spoločného podniku za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi spoločného podniku pre vykonávanie Spoločnej technologickej iniciatívy pre inovačné lieky, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 368, 16.12.2011, s. 17.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 30, 4.2.2008, s. 38.

      (4)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 10. mája 2012
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu spoločného podniku pre vykonávanie Spoločnej technologickej iniciatívy pre inovačné lieky za rozpočtový rok 2010
      EURÓPSKY PARLAMENT,

                  —

                  so zreteľom na konečnú ročnú účtovnú závierku spoločného podniku pre vykonávanie Spoločnej technologickej iniciatívy pre inovačné lieky za rozpočtový rok 2010,

                  —

                  so zreteľom na správu Dvora audítorov o overení ročnej účtovnej závierky spoločného podniku pre vykonávanie Spoločnej technologickej iniciatívy pre inovačné lieky za rozpočtový rok 2010 spolu s odpoveďami spoločného podniku (1),

                  —

                  so zreteľom na odporúčanie Rady z 21. februára 2012 (06086/2012 – C7-0050/2012),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä jeho článok 185,

                  —

                  so zreteľom na nariadenie Rady (ES) č. 73/2008 z 20. decembra 2007, ktorým sa zakladá spoločný podnik pre vykonávanie Spoločnej technologickej iniciatívy pre inovačné lieky (3), a najmä na jeho článok 11 ods. 4,

                  —

                  so zreteľom na rozpočtové pravidlá spoločného podniku pre vykonávanie Spoločnej technologickej iniciatívy pre inovačné lieky prijaté rozhodnutím jeho správnej rady 2. februára 2009,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0108/2012),

                  A.

                  keďže spoločný podnik pre vykonávanie Spoločnej technologickej iniciatívy pre inovačné lieky (ďalej len „spoločný podnik“) bol zriadený v decembri 2007 na obdobie 10 rokov s cieľom významne zvýšiť efektívnosť a účinnosť procesu vývoja liekov s dlhodobým zámerom, aby farmaceutické odvetvie vyrábalo účinnejšie a bezpečnejšie inovačné lieky;

                  B.

                  keďže spoločný podnik začal samostatne fungovať 16. novembra 2009;

                  C.

                  keďže Dvor audítorov vyhlásil, že získal primeranú istotu o tom, že účtovná závierka spoločného podniku za rozpočtový rok 2010 je spoľahlivá a že príslušné transakcie sú zákonné a správne;

                  D.

                  keďže maximálna výška príspevku Únie na obdobie 10 rokov pre spoločný podnik je 1 000 000 000 EUR, ktoré sa uhradia z rozpočtu siedmeho rámcového programu pre výskum;

                  E.

                  keďže rozpočet spoločného podniku za rozpočtový rok 2010 predstavoval 107 150 584 EUR,

         Rozpočtové a finančné hospodárenie

                  1.

                  so znepokojením poznamenáva, že správna rada prijala rozpočet spoločného podniku na rozpočtový rok 2010 a ročný plán plnenia až 16. marca 2010, a spoločný podnik preto musel takmer celý prvý štvrťrok využívať na realizáciu platieb rozpočtové pravidlo dočasných dvanástin;

                  2.

                  vyjadruje znepokojenie nad tým, že členovia spoločného podniku nedokázali včas stanoviť a odsúhlasiť vedecké priority, ktoré mali byť zahrnuté do ročného plánu plnenia, v dôsledku čoho sa uverejnenie ročnej výzvy na predloženie návrhov v roku 2010 odsunulo na 22. októbra 2010;

                  3.

                  konštatuje, že konečný rozpočet spoločného podniku na rok 2010 zahŕňal viazané rozpočtové prostriedky vo výške 107 150 584 EUR a platobné rozpočtové prostriedky vo výške 29 009 840 EUR; berie na vedomie, že miera čerpania disponibilných viazaných rozpočtových prostriedkov bola len 6 % a platobných rozpočtových prostriedkov 35 %;

                  4.

                  vyjadruje znepokojenie nad nízkou úrovňou plnenia rozpočtu a nad súvisiacimi činnosťami spoločného podniku; zdôrazňuje, že hotovostný zostatok na konci roka dosiahol 70 731 612,03 EUR, čo predstavuje 65 % disponibilných platobných rozpočtových prostriedkov na rok 2010;

                  5.

                  poznamenáva, že podľa tvrdení spoločného podniku boli nízke miery čerpania viazaných a platobných rozpočtových prostriedkov a vysoká úroveň hotovostného zostatku spôsobené:

                              —

                              odkladmi pri vymedzovaní vedeckých priorít a tém výziev spoločného podniku, čo viedlo k oneskoreniu uverejnenia výziev na predloženie návrhov a súvisiaceho procesu hodnotenia a výberu,

                              —

                              platbami v rámci predbežného financovania úspešných spoločných projektov 3. výzvy, ktoré sa zrealizovali v roku 2011 namiesto roku 2010, ako boli pôvodne plánované, a to z dôvodu odkladov v rámci zvolených konzorcií, čo ovplyvnilo podpis dohôd o grante;

                        napriek tomu vyzýva spoločný podnik a jeho členov, aby prijali vhodné opatrenia s cieľom zabezpečiť včasné vymedzenie vedeckých priorít a tém výziev a umožniť, aby bol rozpočet v budúcich rozpočtových rokoch vyrovnaný;

         Ohodnocovanie nepeňažných príspevkov

                  6.

                  pripomína, že spoločný podnik bol zriadený v decembri 2007 a samostatne začal fungovať 16. novembra 2009; vyjadruje hlboké znepokojenie nad tým, že správna rada ešte neschválila metodiku ohodnocovania nepeňažných príspevkov, ktoré sa majú vymedziť vo vnútorných pravidlách a postupoch spoločného podniku v súlade s jeho rozpočtovými pravidlami, a členovia Európskej federácie farmaceutického priemyslu a farmaceutických združení (EFPIA), ktorí tvoria súčasť spoločného podniku, preto nemohli vykázať náklady vzniknuté počas prvého účtovného obdobia, ako je to stanovené v dohodách o grante;

                  7.

                  na základe odpovede spoločného podniku berie na vedomie, že v súčasnosti prebiehajú konzultácie o metodike, ktorá sa má použiť na ohodnocovanie nepeňažných príspevkov členských spoločností EFPIA na projekty spoločného podniku a že jednotlivé správy o nepeňažných príspevkoch sa predložia po tom, ako správna rada schváli revidovaný vzor dohody o grante; naliehavo žiada spoločný podnik a jeho správnu radu, aby o tejto veci informovali orgán udeľujúci absolutórium;

         Postupy verejného obstarávania

                  8.

                  na základe výročnej správy o činnosti konštatuje, že spoločný podnik v roku 2010 prijal usmernenia iniciatívy pre inovačné lieky pre postupy verejného obstarávania s nízkou hodnotou, ktorých cieľom je podporiť súlad so všeobecnými pokynmi Európskej komisie pre verejné obstarávanie a ktoré odrážajú prahové hodnoty verejného obstarávania stanovené v jeho finančných pravidlách pre postupy verejného obstarávania;

                  9.

                  okrem toho berie na vedomie, že počas roku 2010 spoločný podnik realizoval dva postupy verejného obstarávania s vysokou hodnotou, a to v súvislosti s infraštruktúrou informačných technológií a následnými auditmi, ktorých výsledkom boli rámcové zmluvy zverejnené v úradnom vestníku; zdôrazňuje, že tieto postupy zrealizoval spoločne s ďalšími spoločnými podnikmi; považuje iniciatívu spoločného podniku realizovať spoločné postupy verejného obstarávania za zaujímavú; je presvedčený, že takýto postup by spoločným podnikom umožnil dosahovať úspory z rozsahu a ušetriť peniaze daňových poplatníkov; nabáda preto spoločné podniky, aby spoločné postupy verejného obstarávania využívali čo najčastejšie;

                  10.

                  berie na vedomie, že spoločný podnik zrealizoval postupy verejného obstarávania s nízkou hodnotou v súvislosti s vývojom svojej internetovej stránky, organizáciou komunikačných kampaní usporadúvaných počas roka a nákupom kancelárskeho nábytku do nových priestorov;

                  11.

                  konštatuje, že spoločný podnik v súlade so svojimi zákonnými povinnosťami sprístupnil na svojej internetovej stránke zoznam zadaných zákaziek; poznamenáva, že zoznam uvádza zákazky zadané od vytvorenia spoločného podniku do 31. októbra 2010; naliehavo žiada spoločný podnik, aby zoznam zadaných zákaziek pravidelne aktualizoval;

         Výzva na predloženie návrhov a rokovania o projektoch

                  12.

                  pripomína, že spoločný podnik uverejnil tretiu výzvu na predloženie návrhov, ktorú uverejnil 22. októbra 2010;

                  13.

                  berie na vedomie, že spoločný podnik v roku 2010 uzatvoril proces rokovaní v súvislosti s druhou výzvou na predloženie návrhov a začal prijímať a preplácať výkazy výdavkov od príjemcov zúčastňujúcich sa na projektoch financovaných v rámci prvej výzvy na predloženie návrhov, ktorú riadila Komisia a ktorá bola uverejnená v apríli 2008;

                  14.

                  na základe výročnej správy o činnosti spoločného podniku konštatuje, že v rámci druhej výzvy na predloženie návrhov sa nezávislí odborníci zúčastnili na práci hodnotiacich komisií s výnimkou záverečného posudzovania a bez hlasovacích práv a že výkonný orgán spoločného podniku navyše prizval nezávislých pozorovateľov k dvojfázovému procesu hodnotenia; vyzýva spoločný podnik, aby informoval orgán udeľujúci absolutórium o mechanizmoch overovania, ktoré využíva na zabezpečenie plnej nezávislosti odborníkov a pozorovateľov, a teda na zníženie rizika konfliktu záujmov počas vyhodnocovania ponúk;

                  15.

                  na základe výročnej správy o činnosti berie na vedomie, že nezávislí pozorovatelia sú zodpovední za vydávanie správ v každej fáze procesu hodnotenia: konštatuje tiež, že v septembri 2010 bol zverejnený akčný plán vychádzajúci zo správy nezávislých pozorovateľov o hodnotení druhej fázy a že výkonný orgán spoločného podniku realizuje tieto opatrenia v súvislosti s treťou výzvou na predloženie návrhov; žiada spoločný podnik, aby informoval orgán udeľujúci absolutórium o miere realizácie každého z týchto opatrení zahrnutých do akčného plánu;

                  16.

                  berie na vedomie informáciu spoločného podniku, že do svojich operačných procesov zaviedol viacero vykonávacích opatrení s cieľom zabrániť konfliktu záujmov; konštatuje predovšetkým, že každý jednotlivec zapojený do činnosti spoločného podniku musí dodržiavať zavedené a presadzované normatívne pravidlá; vyzýva spoločný podnik, aby vypracoval akčný plán obsahujúci konkrétne opatrenia a lehoty s cieľom zabrániť konfliktu záujmov a posilniť transparentnosť a aby ho poskytol orgánu udeľujúcemu absolutórium;

         Systémy vnútornej kontroly

                  17.

                  naliehavo žiada spoločný podnik, aby dobudoval svoje systémy vnútornej kontroly a finančné informačné systémy; žiada predovšetkým spoločný podnik, aby vytvoril a zdokumentoval dôležité zložky svojho systému vnútornej kontroly, ako sú účtovné postupy a kontroly týkajúce sa účtovnej závierky a uznávania a merania operačných výdavkov;

                  18.

                  okrem toho vyzýva spoločný podnik a najmä jeho účtovníka, aby v súlade s finančnými pravidlami včas oficiálne potvrdil a validoval príslušné podnikové procesy; berie na vedomie odpoveď spoločného podniku, že validácia príslušných podnikových procesov podporujúcich účtovný systém bola ukončená v júni 2011; vyzýva spoločný podnik, aby orgánu udeľujúcemu absolutórium vysvetlil toto oneskorenie;

                  19.

                  berie na vedomie zistenie Dvora audítorov, že spoločný podnik má primeranú úroveň riadenia a praxe v oblasti IT zodpovedajúcu jeho veľkosti a poslaniu; zdôrazňuje však, že formalizácia politík a postupov cyklu strategického plánovania a monitorovania v oblasti IT, riadenia rizík v oblasti IT, plánu na zabezpečenie kontinuity činnosti a plánu obnovy zaostáva; naliehavo žiada spoločný podnik, aby vypracoval akčný plán obsahujúci konkrétne opatrenia a lehoty s cieľom urýchliť formalizáciu politík a postupov v uvedených oblastiach a aby o dosiahnutom pokroku informoval orgán udeľujúci absolutórium;

                  20.

                  poukazuje na to, že stratégia následných auditov spoločného podniku bola prijatá 14. decembra 2010 rozhodnutím správnej rady; naliehavo žiada spoločný podnik, aby stratégiu bezodkladne zaviedol prostredníctvom kontrol na mieste a finančných auditov u účastníkov výskumných činnosti financovaných spoločným podnikom a aby orgánu udeľujúcemu absolutórium predložil výročnú správu, ktorú vypracuje jeho výkonný riaditeľ a ktorá bude obsahovať závery týchto auditov, vydané odporúčania a stanovené finančné opravy;

         Vnútorný audit

                  21.

                  berie na vedomie, že rozpočtové pravidlá spoločného podniku zatiaľ neboli zmenené a doplnené tak, aby zahrnuli ustanovenie týkajúce sa právomocí vnútorného audítora Komisie vo vzťahu k všeobecnému rozpočtu ako celku;

                  22.

                  konštatuje však, že Komisia a spoločný podnik prijali opatrenia, aby zabezpečili jasné vymedzenie príslušných operačných úloh Útvaru Komisie pre vnútorný audit (IAS) a funkcie vnútorného auditu spoločného podniku;

                  23.

                  berie na vedomie pripomienky spoločného podniku, že potreba ďalšieho objasnenia úlohy IAS v rozpočtových pravidlách spoločného podniku sa posúdi po ukončení prebiehajúcej revízie rámcového nariadenia Komisie o rozpočtových pravidlách;

                  24.

                  z výročnej správy o činnosti spoločného podniku za rok 2010 vyvodzuje, že v novembri 2010 podnik zriadil vlastné oddelenie pre vnútorný audit (IAC);

                  25.

                  na základe odpovede spoločného podniku Dvoru audítorov berie na vedomie, že úlohy funkcie vnútorného auditu spoločného podniku a IAS boli objasnené a formálne potvrdené schválením stanov IAS a IAC pre audit v marci 2011; berie tiež na vedomie, že sa pripravuje aj koordinovaný strategický plán auditu na roky 2012 – 2014, ktorý má zaistiť optimalizáciu účinkov plánovaných auditov a minimalizovať duplicitu audítorskej práce IAS a IAC; vyzýva preto spoločný podnik, aby informoval orgán udeľujúci absolutórium o stave príprav a realizácie strategického plánu auditu na roky 2012 – 2014;

         Výkonnosť

                  26.

                  berie na vedomie, že Komisia zadala vypracovanie priebežného hodnotenia podľa článku 11 ods. 2 nariadenia Rady (ES) č. 73/2008, ktorým sa zakladá spoločný podnik, a že hodnotenie bolo zamerané na kvalitu, efektívnosť a príspevok spoločného podniku k dosahovaniu stanovených cieľov;

                  27.

                  berie na vedomie, že pri priebežnom hodnotení sa zistili určité nedostatky:

                              —

                              vnútorné riadiace štruktúry zatiaľ nefungujú optimálne,

                              —

                              neexistujú aktívne komunikačné činnosti,

                              —

                              poradný potenciál viacerých zúčastnených strán sa plne nevyužíva,

                              —

                              v dôsledku nedostatočne identifikovaných a využívaných kľúčových ukazovateľov výkonnosti zo strany spoločného podniku hrozí, že výstupy celej iniciatívy budú nejasné;

                        berie na vedomie, že priebežné hodnotenie bolo uzavreté v decembri 2010 a vzišlo z neho sedem odporúčaní; náležite berie na vedomie, že spoločný podnik sa zaviazal zaoberať sa závermi priebežného hodnotenia a prijať následné opatrenia;

                  28.

                  žiada preto spoločný podnik, aby orgánu udeľujúcemu absolutórium oznámil, aké opatrenia prijal a aký je harmonogram ich realizácie s cieľom zaoberať sa odporúčaniami priebežného hodnotenia, a aby ho pravidelne informoval o dosiahnutom pokroku;

         Chýbajúca dohoda o hostiteľskom štáte

                  29.

                  znova zdôrazňuje, že spoločný podnik by mal urýchlene uzavrieť hostiteľskú dohodu s Belgickom týkajúcu sa kancelárskych priestorov, výsad a imunít a inej podpory, ktorú poskytne Belgicko spoločnému podniku, ako sa stanovuje v jeho zakladajúcom nariadení (ES) č. 73/2008;

         Horizontálne poznámky týkajúce sa spoločných podnikov

                  30.

                  zdôrazňuje, že doteraz Komisia zriadila sedem spoločných podnikov podľa článku 187 Zmluvy o fungovaní Európskej únie; konštatuje, že šesť spoločných podnikov (IIL, ARTEMIS, ENIAC, Čisté nebo, FCH a ITER-F4E) je vytvorených v oblasti výskumu v rámci GR RTD a GR INFSO Komisie a jeden, ktorého úlohou je vyvíjať nový systém riadenia letovej prevádzky (SESAR), je vytvorený v oblasti dopravy a na jeho činnosť dohliada GR MOVE;

                  31.

                  konštatuje, že celková orientačná výška zdrojov potrebných pre spoločné podniky na obdobie ich existencie predstavuje 21 793 000 000 EUR;

                  32.

                  konštatuje, že celkový príspevok Únie potrebný pre spoločné podniky na obdobie ich existencie predstavuje 11 489 000 000 EUR;

                  33.

                  konštatuje, že celkový príspevok Únie do rozpočtu spoločných podnikov na rozpočtový rok 2010 predstavoval 505 000 000 EUR;

                  34.

                  vyzýva Komisiu, aby orgánu udeľujúcemu absolutórium každoročne poskytla konsolidované informácie o celkovom ročnom financovaní jednotlivých spoločných podnikov zo všeobecného rozpočtu Únie s cieľom zabezpečiť transparentnosť a jasnosť v súvislosti s použitím prostriedkov Únie a obnoviť dôveru európskych daňových poplatníkov;

                  35.

                  víta iniciatívu spoločného podniku ARTEMIS zahrnúť informácie o sledovaní a revízii prebiehajúcich projektov do svojej výročnej správy o činnosti; domnieva sa, že to je postup, ktorý by mali nasledovať ostatné spoločné podniky;

                  36.

                  pripomína, že spoločné podniky sú verejno-súkromné partnerstvá a že v dôsledku toho sa verejné a súkromné záujmy prelínajú; zastáva názor, že za týchto okolností nemožno pravdepodobnosť konfliktu záujmov vylúčiť, ale naopak treba ju náležite riešiť; vyzýva preto spoločné podniky, aby orgán udeľujúci absolutórium informovali o mechanizmoch overovania, ktoré sú zavedené v ich príslušných štruktúrach s cieľom umožniť náležité riešenie a prevenciu vzniku konfliktu záujmov;

                  37.

                  konštatuje, že s výnimkou spoločného podniku pre ITER a rozvoj energie jadrovej syntézy sú spoločné podniky pomerne malými subjektmi a sú geograficky koncentrované; domnieva sa preto, že by mali spájať svoje zdroje, ak to je možné;

                  38.

                  vyzýva Dvor audítorov, aby orgánu udeľujúcemu absolutórium poskytol informácie o riešení pripomienok, ktoré vyslovil ku každému spoločnému podniku v príslušnej správe o overení ročnej účtovnej závierky za rozpočtový rok 2011;

                  39.

                  vyzýva Dvor audítorov, aby v primeranej lehote poskytol Európskemu parlamentu osobitnú správu o pridanej hodnote vytvorenia spoločných podnikov pre efektívne vykonávanie výskumu, technologického rozvoja a demonštračných programov v Únii; ďalej konštatuje, že uvedená správa by mala zahŕňať posúdenie účinnosti zriadenia spoločných podnikov.

         (1)  Ú. v. EÚ C 368, 16.12.2011, s. 17.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 30, 4.2.2008, s. 38.

         (4)  Ú. v. ES L 357, 31.12.2002, s. 72.


title: 2011/94/EÚ: Rozhodnutie Rady z  25. mája 2010 o podpise Dohody o určitých aspektoch leteckých dopravných služieb medzi Európskou úniou a Spojenými štátmi mexickými#Dohoda o určitých aspektoch leteckých dopravných služieb medzi Európskou úniou a Spojenými štátmi mexickými

text:
               12.2.2011

               SK

               Úradný vestník Európskej únie

               L 38/33

         ROZHODNUTIE RADY
   z 25. mája 2010
   o podpise Dohody o určitých aspektoch leteckých dopravných služieb medzi Európskou úniou a Spojenými štátmi mexickými
   (2011/94/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Rozhodnutím z 5. júna 2003 Rada splnomocnila Komisiu začať rokovania s tretími krajinami o nahradení určitých ustanovení v platných dvojstranných dohodách dohodou na úrovni Únie.

               (2)

               Komisia dojednala v mene Únie so Spojenými štátmi mexickými dohodu o určitých aspektoch leteckých dopravných služieb (ďalej len „dohoda“) v súlade s postupmi a usmerneniami uvedenými v prílohe k rozhodnutiu Rady z 5. júna 2003.

               (3)

               Dohoda dojednaná Komisiou by sa mala podpísať s výhradou jej možného uzavretia k neskoršiemu dátumu,

         PRIJALA TOTO ROZHODNUTIE:
   Článok 1
   Týmto sa v mene Únie s výhradou jej uzavretia schvaľuje podpis Dohody o určitých aspektoch leteckých dopravných služieb medzi Európskou úniou a Spojenými štátmi mexickými.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie s výhradou jej uzavretia.
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejní v Úradnom vestníku Európskej únie.

      V Bruseli 25. mája 2010

            Za Radu

            predseda

         M. SEBASTIÁN

      DOHODA
      o určitých aspektoch leteckých dopravných služieb medzi Európskou úniou a Spojenými štátmi mexickými
      EURÓPSKA ÚNIA
      na jednej strane a
      SPOJENÉ ŠTÁTY MEXICKÉ
      na druhej strane
      (ďalej len „strany“), v súlade so svojimi príslušnými právomocami,
      SO ZRETEĽOM NA ustanovenia v dvojstranných dohodách o leteckých dopravných službách medzi rôznymi členskými štátmi Európskou úniou a Spojenými štátmi mexickými,
      BERÚC NA VEDOMIE, že členské štáty Európskej únie 5. júna 2003 splnomocnili Európsku komisiu, aby zmenila a doplnila určité ustanovenia v ich dvojstranných dohodách o leteckých dopravných službách dohodou medzi Európskou úniou a tretími krajinami,
      BERÚC NA VEDOMIE, že Európska únia má výhradnú právomoc v súvislosti s niektorými aspektmi, ktoré môžu byť zahrnuté v dvojstranných dohodách o leteckých dopravných službách, ktoré členské štáty Európskej únie uzatvárajú alebo uzavreli s tretími krajinami,
      UZNÁVAJÚC dôležitosť oživenia vzťahov medzi členskými štátmi Európskej únie a Spojenými štátmi mexickými, pokiaľ ide o letecké služby, s cieľom vytvoriť pevný právny základ pre oblasť leteckých služieb medzi Európskou úniou a Spojenými štátmi mexickými a s cieľom zabezpečiť pretrvávanie týchto leteckých služieb,
      ZDÔRAZŇUJÚC svoj záujem podporovať otvorenú hospodársku súťaž v oblasti leteckých služieb a zabrániť leteckým spoločnostiam uzatvárať dohody, ktorých účelom je prekaziť, obmedziť alebo narušiť hospodársku súťaž,
      BERÚC NA VEDOMIE, že Európska únia nemá v úmysle ovplyvniť rovnováhu medzi leteckými dopravcami Európskej únie a leteckými dopravcami Spojených štátov mexických ani zmeniť a doplniť ustanovenia v platných dvojstranných dohodách o leteckých dopravných službách, ktoré sa týkajú dopravných práv,
      DOHODLI SA TAKTO:
      Článok 1
      Všeobecné ustanovenia
      1.   Odkazy na štátnych príslušníkov členského štátu Európskej únie, ktorý je stranou ktorejkoľvek z dvojstranných dohôd uvedených v prílohe I, sa považujú za odkazy na štátnych príslušníkov členských štátov Európskej únie.
      2.   Odkazy na leteckých dopravcov z členského štátu Európskej únie, ktorý je stranou dvojstrannej dohody uvedenej v prílohe I, sa považujú za odkazy na leteckých dopravcov určených týmto členským štátom Európskej únie.
      3.   Táto dohoda upravuje určité ustanovenia v platných dvojstranných dohodách o leteckých dopravných službách, ktoré sa uvádzajú v prílohe I, ale nemá vplyv na platné dopravné práva.
      Článok 2
      Určenie členským štátom Európskej únie
      1.   Ustanoveniami v odsekoch 2 a 3 tohto článku sa nahrádzajú zodpovedajúce ustanovenia v článkoch uvedených v písmenách a) a b) prílohy II súvisiace s určením leteckého dopravcu členským štátom Európskej únie, s jeho oprávneniami a povoleniami udelenými Spojenými štátmi mexickými a so zamietnutím, zrušením, pozastavením alebo obmedzením oprávnení alebo povolení tohto leteckého dopravcu.
      2.   Keď členský štát Európskej únie určí leteckého dopravcu, Spojené štáty mexické bezodkladne udelia príslušné oprávnenia a povolenia za predpokladu, že:

                  a)

                  letecký dopravca je usadený podľa Zmluvy o fungovaní Európskej únie na území určujúceho členského štátu Európskej únie a má platnú prevádzkovú licenciu v súlade s právnymi predpismi Európskej únie a

                  b)

                  členský štát Európskej únie zodpovedný za vydanie osvedčenia leteckého prevádzkovateľa vykonáva a udržiava účinnú regulačnú kontrolu leteckého dopravcu a v určení sa jasne uvádza príslušný orgán civilného letectva a

                  c)

                  leteckého dopravcu priamo alebo väčšinovo vlastnia a účinne kontrolujú členské štáty Európskej únie alebo štátni príslušníci týchto členských štátov, alebo iné štáty uvedené v prílohe III, alebo štátni príslušníci týchto iných štátov.

            3.   Spojené štáty mexické môžu zamietnuť, zrušiť, pozastaviť alebo obmedziť oprávnenia alebo povolenia udelené leteckému dopravcovi, ktorého určil členský štát Európskej únie, ak jedna z podmienok uvedených v odseku 2 nebude dodržaná.
      Spojené štáty mexické nemôžu pri výkone práv v zmysle tohto odseku robiť rozdiely medzi leteckými dopravcami z Európskej únie na základe štátnej príslušnosti.
      Článok 3
      Bezpečnosť
      1.   Ustanoveniami v odseku 2 tohto článku sa dopĺňajú články uvedené v prílohe II písm. c).
      2.   Tam, kde členský štát Európskej únie určil leteckého dopravcu, nad ktorým vykonáva a udržiava regulačnú kontrolu iný členský štát Európskej únie, sa práva Spojených štátov mexických podľa bezpečnostných ustanovení v dohode medzi členským štátom Európskej únie, ktorý leteckého dopravcu určil, a Spojenými štátmi mexickými rovnako vzťahujú na prijímanie, uplatňovanie alebo udržiavanie bezpečnostných noriem týmto iným členským štátom Európskej únie a na prevádzkové oprávnenie príslušného leteckého dopravcu.
      Článok 4
      Zlučiteľnosť s pravidlami hospodárskej súťaže
      1.   Žiadna z dvojstranných dohôd medzi Spojenými štátmi mexickými a členskými štátmi Európskej únie nesmie:

                  a)

                  uprednostňovať prijatie dohôd medzi spoločnosťami, prijatie rozhodnutí združeniami spoločností alebo zosúladenie postupov, ktoré zabraňujú hospodárskej súťaži, narúšajú ju alebo ju obmedzujú;

                  b)

                  posilňovať účinky akejkoľvek takejto dohody, rozhodnutia alebo zosúladeného postupu alebo

                  c)

                  delegovať na súkromné hospodárske subjekty zodpovednosť za prijatie opatrení, ktoré zabraňujú hospodárskej súťaži, narúšajú ju alebo ju obmedzujú.

            2.   Žiadne ustanovenia v dvojstranných dohodách uvedených v prílohe I, ktoré nie sú zlučiteľné s odsekom 1, sa neuplatňujú.
      Článok 5
      Prílohy k dohode
      Prílohy k tejto dohode tvoria jej neoddeliteľnú súčasť.
      Článok 6
      Revízia a zmena a doplnenie
      Strany môžu túto dohodu kedykoľvek po vzájomnej dohode písomne revidovať alebo zmeniť a doplniť. Takéto úpravy nadobudnú účinnosť v súlade s postupom ustanoveným v článku 7 ods. 1 tejto dohody.
      Článok 7
      Nadobudnutie platnosti
      1.   Táto dohoda nadobudne platnosť tridsať (30) dní po dátume posledného oznámenia, ktorým si strany navzájom písomne a diplomatickou cestou oznámia, že ich príslušné vnútorné postupy, ktoré sú potrebné na nadobudnutie platnosti dohody, sa skončili.
      2.   Táto dohoda sa po nadobudnutí ich platnosti vzťahuje na dvojstranné dohody uvedené v prílohe I písm. b).
      3.   V prípade rozdielov medzi ustanoveniami v tejto dohode a v dvojstranných dohodách uvedených v prílohe I má prednosť táto dohoda.
      Článok 8
      Skončenie platnosti
      1.   V prípade, že sa skončí platnosť ktorejkoľvek dvojstrannej dohody uvedenej v prílohe I, skončí sa súčasne platnosť všetkých ustanovení tejto dohody súvisiacich s príslušnou dohodou.
      2.   V prípade, že sa skončí platnosť všetkých dvojstranných dohôd uvedených v prílohe I, platnosť tejto dohody sa skončí súčasne s poslednou z uvedených dohôd.

         NA DÔKAZ TOHO dolupodpísaní splnomocnení zástupcovia podpísali túto dohodu.
         V Bruseli v dvoch vyhotoveniach dňa pätnásteho decembra dvetisícdesať v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je autentické. V prípade odlišností má španielske znenie prednosť pred zneniami v ostatných jazykoch.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Съединените мексикански щати
            Por los Estados Unidos Mexicanos
            Za Spojené státy mexické
            For De Forenede Mexicanske Stater
            Für die Vereinigten Mexikanischen Staaten
            Mehhiko Ühendriikide nimel
            Για τις Ηνωμένες Πολιτείες του Μεξικού
            For the United Mexican States
            Pour les Etats-Unis mexicains
            Per gli Stati Uniti messicani
            Meksikas Savienoto Valstu vārdā –
            Meksikos Jungtinių Valstijų vardu
            A Mexikói Egyesült Államok részéről
            Għall-Istati Uniti Messikani
            Voor de Verenigde Mexicaanse Staten
            W imieniu Meksykańskich Stanów Zjednoczonych
            Pelos Estados Unidos Mexicanos
            Pentru Statele Unite Mexicane
            Za Spojené štáty mexické
            Za Združene države mehike
            Meksikon yhdysvaltojen puolesta
            För Mexikos förenta stater

         PRÍLOHA I

            ZOZNAM DVOJSTRANNÝCH DOHÔD UVEDENÝCH V ČLÁNKU 1 TEJTO DOHODY

                     a)

                     Dohody o leteckých dopravných službách medzi Spojenými štátmi mexickými a členskými štátmi Európskej únie, ktoré boli ku dňu podpisu tejto dohody uzavreté a/alebo podpísané:

                                 —

                                 Dohoda o leteckej doprave medzi vládou Spojených štátov mexických a Spolkovou vládou Rakúska, podpísaná 27. marca 1995 vo Viedni v Rakúsku, ďalej len „dohoda medzi Mexikom a Rakúskom“,

                                 —

                                 Dohoda o leteckej doprave medzi vládou Spojených štátov mexických a vládou Belgického kráľovstva, podpísaná 26. apríla 1999 v Mexiku, ďalej len „dohoda medzi Mexikom a Belgickom“,

                                 —

                                 Dohoda o leteckej doprave medzi vládou Spojených štátov mexických a vládou Českej a Slovenskej Federatívnej Republiky, podpísaná 14. augusta 1990 v Mexiku, ďalej len „dohoda medzi Mexikom a Českou republikou“,

                                 —

                                 Dohoda o leteckej doprave medzi vládou Spojených štátov mexických a vládou Francúzskej republiky, podpísaná 18. mája 1993 v Paríži vo Francúzsku, zmenená a doplnená dohodou upravujúcou a doplňujúcou dohodu o leteckej doprave medzi vládou Spojených štátov mexických a vládou Francúzskej republiky, uzatvorená výmenou nót z dňa 13. januára a 4. februára 2004 v Paríži a v Mexiku, ďalej len „dohoda medzi Mexikom a Francúzskom“,

                                 —

                                 Dohoda o leteckej doprave medzi Spojenými štátmi mexickými a Spolkovou republikou Nemecko, podpísaná 8. marca 1967 v Mexiku, ďalej len „dohoda medzi Mexikom a Nemeckom“,

                                 —

                                 Dohoda o leteckej doprave medzi vládou Spojených štátov mexických a Talianskou republikou, podpísaná 23. decembra 1965 v Mexiku, zmenená a doplnená dohodou upravujúcou a doplňujúcou dohodu o leteckej doprave medzi vládou Spojených štátov mexických a Talianskou republikou z 23. decembra 1965, uzatvorená výmenou nót z dňa 2. augusta a 7. decembra 2004 v Ríme v Taliansku, ďalej len „dohoda medzi Mexikom a Talianskom“,

                                 —

                                 Dohoda medzi vládou Spojených štátov mexických a vládou Luxemburského veľkovojvodstva o leteckej doprave, podpísaná 19. marca 1996 v Mexiku, ďalej len „dohoda medzi Mexikom a Luxemburskom“,

                                 —

                                 Dohoda o leteckej doprave medzi vládou Spojených štátov mexických a vládou Holandského kráľovstva, podpísaná 6. decembra 1971 v Mexiku, zmenená a doplnená dohodou upravujúcou dohodu o leteckej doprave zo 6. decembra 1971 medzi vládou Spojených štátov mexických a vládou Holandského kráľovstva, uzatvorená výmenou nót z dňa 24. augusta 1992 v Mexiku, ďalej len „dohoda medzi Mexikom a Holandskom“,

                                 —

                                 Dohoda o leteckých dopravných službách medzi vládou Spojených štátov mexických a vládou Poľskej republiky, podpísaná 11. októbra 1990 v Mexiku, ďalej len „dohoda medzi Mexikom a Poľskom“,

                                 —

                                 Dohoda o civilnej leteckej doprave medzi vládami Mexika a Portugalska, podpísaná 22. októbra 1948 v Lisabone v Portugalsku, ďalej len „dohoda medzi Mexikom a Portugalskom“,

                                 —

                                 Dohoda o leteckej doprave medzi vládou Spojených štátov mexických a vládou Španielskeho kráľovstva, podpísaná 21. novembra 1978 v Mexiku, ďalej len „dohoda medzi Mexikom a Španielskom“,

                                 —

                                 Dohoda medzi vládou Spojených štátov mexických a vládou Spojeného kráľovstva Veľkej Británie a Severného Írska o leteckých dopravných službách, podpísaná 18. novembra 1988 v Mexiku, ďalej len „dohoda medzi Mexikom a Spojeným kráľovstvom“.

                     b)

                     Dohody o leteckých dopravných službách medzi Spojenými štátmi mexickými a členskými štátmi Európskej únie, ktoré ku dňu podpisu tejto dohody ešte nenadobudli platnosť:

                                 —

                                 Dohoda o leteckej doprave medzi Spojenými štátmi mexickými a Španielskym kráľovstvom, podpísaná 8. apríla 2003 v Madride v Španielsku.

         PRÍLOHA II

            ZOZNAM ČLÁNKOV V DOHODÁCH UVEDENÝCH V PRÍLOHE I, NA KTORÉ ODKAZUJÚ ČLÁNKY 2 A 3 TEJTO DOHODY

                     a)

                     Určenie členským štátom:

                                 —

                                 článok 3 dohody medzi Mexikom a Rakúskom,

                                 —

                                 článok 3 dohody medzi Mexikom a Belgickom,

                                 —

                                 článok 3 dohody medzi Mexikom a Českou republikou,

                                 —

                                 článok 3 dohody medzi Mexikom a Francúzskom,

                                 —

                                 článok 3 dohody medzi Mexikom a Nemeckom,

                                 —

                                 článok 3 dohody medzi Mexikom a Talianskom,

                                 —

                                 článok 3 dohody medzi Mexikom a Luxemburskom,

                                 —

                                 článok 3 dohody medzi Mexikom a Holandskom,

                                 —

                                 článok 3 dohody medzi Mexikom a Poľskom,

                                 —

                                 článok II dohody medzi Mexikom a Portugalskom,

                                 —

                                 článok 3 dohody medzi Mexikom a Španielskom,

                                 —

                                 článok 4 dohody medzi Mexikom a Spojeným kráľovstvom.

                     b)

                     Zamietnutie, zrušenie, pozastavenie alebo obmedzenie oprávnení alebo povolení:

                                 —

                                 článok 4 dohody medzi Mexikom a Rakúskom,

                                 —

                                 článok 5 dohody medzi Mexikom a Belgickom,

                                 —

                                 článok 4 dohody medzi Mexikom a Českou republikou,

                                 —

                                 článok 4 dohody medzi Mexikom a Francúzskom,

                                 —

                                 článok 4 prvá veta dohody medzi Mexikom a Nemeckom,

                                 —

                                 článok 4 dohody medzi Mexikom a Talianskom,

                                 —

                                 článok 4 dohody medzi Mexikom a Luxemburskom,

                                 —

                                 článok 4 dohody medzi Mexikom a Holandskom,

                                 —

                                 článok 4 dohody medzi Mexikom a Poľskom,

                                 —

                                 článok VII dohody medzi Mexikom a Portugalskom,

                                 —

                                 článok 4 dohody medzi Mexikom a Španielskom,

                                 —

                                 článok 5 dohody medzi Mexikom a Spojeným kráľovstvom.

                     c)

                     Bezpečnosť:

                                 —

                                 článok 6 dohody medzi Mexikom a Rakúskom,

                                 —

                                 článok 7 dohody medzi Mexikom a Belgickom,

                                 —

                                 článok 6 dohody medzi Mexikom a Českou republikou,

                                 —

                                 článok 6a dohody medzi Mexikom a Francúzskom,

                                 —

                                 článok 6a dohody medzi Mexikom a Talianskom,

                                 —

                                 článok 6 dohody medzi Mexikom a Luxemburskom,

                                 —

                                 článok 6 dohody medzi Mexikom a Holandskom,

                                 —

                                 článok V dohody medzi Mexikom a Portugalskom,

                                 —

                                 článok 8 dohody medzi Mexikom a Spojeným kráľovstvom.

         PRÍLOHA III

            ZOZNAM INÝCH KRAJÍN UVEDENÝCH V ČLÁNKU 2 TEJTO DOHODY

                     a)

                     Islandská republika (podľa Dohody o Európskom hospodárskom priestore).

                     b)

                     Lichtenštajnské kniežatstvo (podľa Dohody o Európskom hospodárskom priestore).

                     c)

                     Nórske kráľovstvo (podľa Dohody o Európskom hospodárskom priestore).

                     d)

                     Švajčiarska konfederácia (podľa Dohody medzi Európskym spoločenstvom a Švajčiarskou konfederáciou o leteckej doprave).


title: 2011/618/EÚ: Rozhodnutie Európskeho parlamentu z  10. mája 2011 o absolutóriu za plnenie rozpočtu Európskej policajnej akadémie za rozpočtový rok 2009#Uznesenie Európskeho parlamentu z  10. mája 2011 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej policajnej akadémie za rozpočtový rok 2009

text:
               27.9.2011

               SK

               Úradný vestník Európskej únie

               L 250/260

         ROZHODNUTIE EURÓPSKEHO PARLAMENTU
   z 10. mája 2011
   o absolutóriu za plnenie rozpočtu Európskej policajnej akadémie za rozpočtový rok 2009
   (2011/618/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej policajnej akadémie za rozpočtový rok 2009,

               —

               so zreteľom na správu Dvora audítorov o overení ročnej účtovnej závierky Európskej policajnej akadémie za rozpočtový rok 2009 spolu s odpoveďami akadémie (1),

               —

               so zreteľom na odporúčanie Rady z 15. februára 2011 (05892/2011 – C7-0052/2011),

               —

               so zreteľom na článok 276 Zmluvy o ES a článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na rozhodnutie Rady 2005/681/SVV z 20. septembra 2005 o zriadení Európskej policajnej akadémie (EPA) (3), a najmä na jeho článok 16,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0150/2011),

               1.

               odkladá svoje rozhodnutie o udelení absolutória riaditeľovi Európskej policajnej akadémie za plnenie rozpočtu akadémie za rozpočtový rok 2009;

               2.

               uvádza svoje poznámky v priloženom uznesení;

               3.

               poveruje svojho pre predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej policajnej akadémie, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 338, 14.12.2010, s. 137.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 256, 1.10.2005, s. 63.

      (4)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 10. mája 2011
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej policajnej akadémie za rozpočtový rok 2009
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej policajnej akadémie za rozpočtový rok 2009,

                  —

                  so zreteľom na správu Dvora audítorov o overení ročnej účtovnej závierky Európskej policajnej akadémie za rozpočtový rok 2009 spolu s odpoveďami akadémie (1),

                  —

                  so zreteľom na odporúčanie Rady z 15. februára 2011 (05892/2011 – C7-0052/2011),

                  —

                  so zreteľom na článok 276 Zmluvy o ES a článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na rozhodnutie Rady 2005/681/SVV z 20. septembra 2005 o zriadení Európskej policajnej akadémie (EPA) (3), a najmä na jeho článok 16,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

                  —

                  so zreteľom na správu Európskej policajnej akadémie z 12. júla 2010 o uhrádzaní súkromných výdavkov (10/0257/KA),

                  —

                  so zreteľom na výročnú správu o činnosti generálneho riaditeľstva pre spravodlivosť, slobodu a bezpečnosť za rok 2009,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A7-0150/2011),

                  A.

                  keďže akadémia bola zriadená v roku 2001 a s účinnosťou od 1. januára 2006 sa stala orgánom Spoločenstva v zmysle článku 185 nariadenia o rozpočtových pravidlách, čím sa na ňu začali vzťahovať ustanovenia rámcového nariadenia o rozpočtových pravidlách pre agentúry;

                  B.

                  keďže Dvor audítorov vo svojej správe o overení ročnej účtovnej závierky akadémie za rozpočtové roky 2006 a 2007 vzniesol výhrady voči zákonnosti a správnosti príslušných transakcií z dôvodu, že postupy verejného obstarávania neboli v súlade s ustanoveniami nariadenia o rozpočtových pravidlách;

                  C.

                  keďže Dvor audítorov vo svojej správe o overení ročnej účtovnej závierky akadémie za rozpočtový rok 2008 pripojil k svojmu stanovisku zdôraznenie skutočnosti týkajúce sa spoľahlivosti účtovnej závierky bez toho, aby voči nej výslovne vzniesol výhrady, a vzniesol výhrady voči zákonnosti a správnosti príslušných transakcií;

                  D.

                  keďže vo svojom rozhodnutí zo 7. októbra 2010 (5) sa Európsky parlament rozhodol neudeliť riaditeľovi akadémie absolutórium za plnenie rozpočtu akadémie za rozpočtový rok 2008;

                  E.

                  keďže Dvor audítorov vo svojej správe o overení ročnej účtovnej závierky akadémie za rozpočtový rok 2009 opäť vzniesol výhrady k zákonnosti a správnosti príslušných transakcií;

                  F.

                  keďže rozpočet akadémie na rok 2009 predstavoval sumu 8 800 000 EUR v porovnaní so sumou 8 700 000 EUR na rok 2008,

         Nezrovnalosti v postupoch verejného obstarávania

                  1.

                  vyjadruje znepokojenie nad tým, že akadémia neustále porušuje nariadenie o rozpočtových pravidlách, pokiaľ ide o pravidlá verejného obstarávania; poukazuje predovšetkým na skutočnosť, že podstatná časť celkového rozpočtu akadémie vykazuje nezrovnalosti, ako sú:

                              —

                              neuzavretie zmluvy alebo neuskutočnenie verejnej súťaže,

                              —

                              chýbajúce zadávacie podmienky,

                              —

                              chýbajúca žiadosť alebo neposkytnutie finančnej ponuky,

                              —

                              chýbajúce finančné hodnotenie;

                  2.

                  vyjadruje poľutovanie nad skutočnosťou, že niektoré prípady neboli vôbec vyšetrené, ako napr. prípady, v ktorých neboli riadne dodržané postupy obstarávania a v ktorých boli podpísané zmluvy nezákonné;

                  3.

                  berie na vedomie oznámenie akadémie, že bol konečne vymenovaný úradník pre verejné obstarávanie a 8. júna 2010 bola rozhodnutím riaditeľa č. 002/2010 prijatá Príručka o verejnom obstarávaní vrátane vzorov a kontrolných zoznamov;

                  4.

                  žiada, aby akadémia do 31. októbra 2011 predložila Európskemu parlamentu správu o uplatňovaní Príručky o verejnom obstarávaní v období od 1. júla 2010 do 1. júla 2011;

         Nedodržiavanie pravidiel týkajúcich sa výdavkov na organizovanie kurzov

                  5.

                  vyjadruje znepokojenie nad skutočnosťou, že Dvor audítorov zistil vážne nedostatky v rámci administratívnych a finančných pravidiel týkajúcich sa výdavkov na organizovanie kurzov a seminárov, ktoré predstavujú podstatnú časť operačných výdavkov akadémie; považuje za neprijateľné, že hlavné nezrovnalosti sú spôsobené tým, že revidované rozpočtové nariadenie akadémie nikdy nenadobudlo účinnosť, v dôsledku čoho boli všetky podpísané zmluvy nezákonné; berie na vedomie informáciu od akadémie, že platnosť týchto zmlúv uplynula v roku 2010 a že neboli obnovené;

                  6.

                  vyjadruje poľutovanie nad tým, že zmluvy podpísané s niektorými poradcami a odborníkmi boli nezákonné (v celkovej odhadovanej výške 200 000 EUR, z toho 34 800 EUR za rozpočtový rok 2009), keďže revidované rozpočtové nariadenie akadémie nikdy nenadobudlo účinnosť;

                  7.

                  konštatuje, že rozpočtové nariadenie akadémie, ktoré bolo predložené Komisii na pripomienkovanie v roku 2009, obsahovalo dve ustanovenia, ku ktorým Komisia zaujala negatívne stanovisko, pretože podľa jej úsudku neboli v súlade s revidovaným rámcovým nariadením o rozpočtových pravidlách;

                  8.

                  odporúča, aby akadémia v záujme zvýšenia transparentnosti poskytla priamy prístup k podrobnostiam svojho rozpočtu, čo by malo zahŕňať zoznam zmlúv a rozhodnutí o verejnom obstarávaní, a aby boli tieto informácie uverejnené na internetovej stránke akadémie, a to s výnimkou tých zmlúv, ktorých uverejnenie by mohlo predstavovať bezpečnostné riziko; domnieva sa, že toto odporúčanie nie je v rozpore so zásadou ochrany osobných údajov;

         Prenos rozpočtových prostriedkov

                  9.

                  vyjadruje znepokojenie nad skutočnosťou, že viac ako 3 800 000 EUR platobných rozpočtových prostriedkov na rok 2009, čo zodpovedá 43 % celkového rozpočtu, sa prenieslo do roku 2010; je znepokojený aj tým, že 46 % rozpočtových prostriedkov prenesených z roku 2008 sa muselo zrušiť; zdôrazňuje, že táto situácia svedčí o závažných a opakujúcich sa nedostatkoch v plánovaní a monitorovaní plnenia rozpočtu a je v rozpore so zásadou ročnej platnosti rozpočtu;

                  10.

                  konštatuje, že aj keď má akadémia nový manažment, chyby, ktoré sa urobili v minulosti, ešte stále nie sú objasnené; vyjadruje obavy v súvislosti s nedostatkami akadémie v plánovaní rozpočtu na rok 2009 a monitorovaní jeho plnenia;

                  11.

                  konštatuje, že v rozpočtovom roku 2008 sa opäť muselo preniesť 31 % celkového rozpočtu akadémie a v roku 2007 sa muselo preniesť 41,5 % celkového rozpočtu akadémie, zatiaľ čo bolo zrušených viac ako 20 % (500 000 EUR) rozpočtových prostriedkov akadémie prenesených z roka 2006;

                  12.

                  víta však skutočnosť, že od marca 2010 sa v záujme zlepšenia kontroly a plnenia rozpočtu zaviedli schôdze týkajúce sa finančného hospodárenia, ktoré sa konajú raz týždenne; poznamenáva, že sa plánuje zavedenie ďalších zlepšení v súvislosti s viacročným plánom činnosti akadémie; berie na vedomie opatrenia na riešenie problému prijaté v roku 2010; vyzýva akadémiu, aby priebežne informovala orgán udeľujúci absolutórium o zlepšeniach a prijatých opatreniach;

         Systém účtovníctva

                  13.

                  vyjadruje poľutovanie nad skutočnosťou, že Dvor audítorov aj v tomto roku zistil významné oneskorenia a chyby pri vypracovaní predbežnej účtovnej závierky za rok 2009; berie na vedomie najmä to, že objem nevybavených faktúr predstavoval na konci roka 2009 celkovú sumu 900 000 EUR; konštatuje, že táto situácia bola spôsobená neuspokojivým rozdelením finančnej zodpovednosti, nekvalitnými postupmi vnútornej kontroly a ťažkosťami pri nábore a udržaní kvalifikovaných zamestnancov so skúsenosťami v oblasti financií a účtovníctva; naliehavo preto vyzýva akadémiu, aby rýchlo napravila túto situáciu a informovala orgán udeľujúci absolutórium o opatreniach prijatých v tejto súvislosti;

                  14.

                  vyjadruje znepokojenie nad tým, že akadémia vyčíslila vo svojich finančných výkazoch za rok 2009 celkový dosah svojich chýb spred 1. januára 2008 na 929 670,27 EUR (čo predstavuje 10,56 % jej celkového rozpočtu na rok 2009) a celkový dosah svojich chýb z roku 2008 na 284 718,77 EUR (čo predstavuje 3,2 % jej celkového rozpočtu na rok 2009);

         Riadenie ľudských zdrojov

                  15.

                  vyjadruje znepokojenie nad skutočnosťou, že Dvor audítorov zistil viacero nedostatkov v súvislosti s postupmi výberu zamestnancov, ktoré ohrozujú transparentnosť týchto postupov; zdôrazňuje najmä, že dokumentácia k postupom bola nedostatočná; považuje za neprijateľné, že:

                              —

                              podmienky, ktoré museli splniť uchádzači, boli vo väčšine prípadov stanovené až po hodnotení a určení poradia uchádzačov,

                              —

                              otázky na pohovor boli často vypracované až po preskúmaní žiadostí,

                              —

                              dokumentácia k postupom bola nedostatočná;

                  16.

                  vyjadruje tiež obavy v súvislosti s postupmi, ktoré sú podľa Služobného poriadku úradníkov Európskej únie (6) nepovolené alebo nezákonné; konštatuje najmä prípady, v ktorých:

                              —

                              nebolo možné zistiť, či úspešní uchádzači splnili podmienky týkajúce sa požadovanej dĺžky odbornej praxe,

                              —

                              výberová komisia prijala rozhodnutie výlučne na základe životopisu,

                              —

                              úspešný uchádzač nesplnil minimálne požiadavky na odbornú prax,

                              —

                              zamestnanec s riadiacimi právomocami dostal povolenie sídliť mimo Spojeného kráľovstva, no zároveň vykonávať prácu v priestoroch akadémie v Bramshille obmedzený počet dní v roku, pričom akadémia uhrádzala cestovné výdavky;

                  17.

                  vyjadruje poľutovanie nad tým, že jedna zmluva o prijatí do zamestnania, ktorá bola zrealizovaná nesprávne, je stále účinná; žiada akadémiu, aby túto nezrovnalosť bezodkladne napravila;

                  18.

                  kladie si však otázku, ako chce akadémia riešiť tieto neustále sa opakujúce problémy s ľudskými zdrojmi, najmä vzhľadom na to, že umiestenie sekretariátu akadémie v Bramshille výrazne obmedzuje jej schopnosť získať a udržať si riadne kvalifikovaných pracovníkov;

                  19.

                  berie však na vedomie, že v roku 2010 akadémia schválila rozhodnutím riaditeľa č. 004/2010 praktickú príručku pre nábor zamestnancov, ktorou sa tieto postupy zosúladili so služobným poriadkom; vyzýva preto akadémiu, aby informovala orgán udeľujúci absolutórium o stave vykonávania tohto rozhodnutia;

         Použitie rozpočtových prostriedkov na financovanie súkromných výdavkov

                  20.

                  berie na vedomie skutočnosť, že v nadväznosti na opakovanú žiadosť Útvaru pre vnútorný audit (IAS), Dvora audítorov a orgánu udeľujúceho absolutórium sa konečne vykonala ex post kontrola rozpočtových prostriedkov použitých na financovanie súkromných výdavkov, ktorú zabezpečila externá spoločnosť;

                  21.

                  berie na vedomie najmä to, že cieľom externého hodnotenia bolo preskúmať opatrenia prijaté akadémiou s cieľom vyriešiť otázky, na ktoré poukázal Dvor audítorov počas auditu akadémie v roku 2007, a vypracovať správu obsahujúcu celkové vyčíslenie rozpočtových prostriedkov použitých na financovanie súkromných výdavkov a súm, ktoré boli doteraz skutočne získané späť; poukazuje najmä na tieto zistenia externého auditu:

                              (v GBP)

                              Rozpočtový okruh

                              Výška rozpočtových prostriedkov, ako ju pri audite uviedla akadémia

                              Spätne získané prostriedky akadémie

                              Cestovné náklady

                              9 508

                              7 421

                              Náklady na prevádzku služobných vozidiel akadémie

                              14 783

                              13 916

                              Náklady na nákup nábytku

                              14 788

                              500

                              Náklady na mobilné telefóny

                              3 721

                              3 721

                                 CELKOVÁ SUMA

                                 42 800

                                 25 558

                  22.

                  konštatuje, že číselné údaje uvedené v správe 10/0257/KA o uhrádzaní súkromných výdavkov, pokiaľ sú tieto údaje k dispozícii, sú oveľa nižšie ako zmienené sumy uvedené v správe z externého auditu;

                  23.

                  vyjadruje poľutovanie nad tým, že vzhľadom na uplynutú dobu a nedostatky akadémie v oblasti finančného hospodárenia, monitorovania a podávania správ v čase zostávajúcom do auditu v roku 2007 nemohol externý audítor potvrdiť uvedené vyčíslenie neoprávnene použitých rozpočtových prostriedkov; poznamenáva preto, že externý audítor považoval za dôležitejšie klásť pri audite dôraz na spätne získané prostriedky a možnosť získať späť ďalšie sumy;

                  24.

                  berie na vedomie, že podľa správy externého audítora neexistuje reálna možnosť získať späť ďalšie prostriedky; konštatuje, že:

                              —

                              z predaja nábytku vznikol príjem iba 500 GBP;

                              —

                              akadémia nemá právo žiadať od zamestnancov, ktorým boli poskytnuté dopravné služby zdarma, aby dodatočne prispeli na cestovné náklady akadémie; poznamenáva tiež, že podľa článku 85 služobného poriadku môžu byť prostriedky spätne vymáhané od zamestnancov iba vtedy, ak úradník vedel o neoprávnenosti platby alebo ak bola neoprávnenosť natoľko zrejmá, že si to nemohol nevšimnúť;

                  25.

                  zdôrazňuje skutočnosť, že Dvor audítorov už vo svojej osobitnej výročnej správe za rok 2007 upozornil na to, že audítori nemohli preskúmať všetky platby uskutočnené počas roka 2007, keďže nebolo možné ani vyčísliť výšku prostriedkov neoprávnene použitých na súkromné účely, ani určiť všetky druhy uskutočnených súkromných výdavkov;

                  26.

                  znova poukazuje na zodpovednosť bývalého riaditeľa za uvedené nedostatky a nezrovnalosti; v tejto súvislosti odkazuje na svoje uznesenie zo 7. októbra 2010 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej policajnej akadémie za rozpočtový rok 2008 (7);

                  27.

                  poukazuje najmä na nasledujúce zistenia českého predsedníctva z 18. mája 2009:

                              —

                              zlé riadenie akadémie: v súvislosti so zisteniami IAS Komisia ponúkla akadémii pomoc, ale riaditeľ nikdy nekontaktoval ani GR pre spravodlivosť, slobodu a bezpečnosť ani GR pre rozpočet,

                              —

                              komunikácia v rámci sekretariátu: nedostatočná komunikácia a dôvera medzi riaditeľom a zamestnancami viedla k dlhodobým sporom,

                              —

                              nedostatočná transparentnosť: namiesto toho, aby riaditeľ zistil problémy a požiadal správnu radu či Komisiu o radu, nechával si pre seba informácie, ktoré boli následne zisťované náhodne,

                              —

                              zodpovednosť riaditeľa voči správnej rade akadémie: riaditeľ nerešpektoval rozhodnutia správnej rady;

                  28.

                  konštatuje, že bola riadne stanovená zodpovednosť za použitie rozpočtových prostriedkov na financovanie súkromných výdavkov; vyjadruje preto poľutovanie nad tým, že správna rada akadémie náležite nereagovala na manažérske chyby bývalého riaditeľa z dôvodu obáv o poškodenie reputácie akadémie; považuje za neprijateľné, že správna rada sa rozhodla neprijať disciplinárne opatrenia najmä z dôvodu, že by bývalý riaditeľ mohol uskutočniť právne kroky;

                  29.

                  opätovne preto potvrdzuje svoj postoj k zodpovednosti správnej rady akadémie a navrhuje, aby sa uskutočnili zmeny s cieľom zabrániť opakovaniu takejto situácie v budúcnosti; opätovne vyzýva na prehodnotenie pozície Komisie v správnej rade tým, že sa jej udelí hlasovacie právo;

         Vnútorný audit

                  30.

                  víta iniciatívu akadémie poskytnúť orgánu udeľujúcemu absolutórium konečnú hodnotiacu správu IAS o vykonávaní viacročného plánu akadémie na roky 2010 – 2014; domnieva sa, že je to prejavom transparentnosti a najlepšieho postupu, ktorý by mali nasledovať všetky ostatné agentúry;

                  31.

                  berie na vedomie, že akadémia konečne prijala v nadväznosti na odporúčania IAS, Dvora audítorov a orgánu udeľujúceho absolutórium rozhodnutím riaditeľa č. 010/2010 z 21. júna 2010 nový postup zaznamenávania výnimiek; vyzýva preto akadémiu, aby informovala orgán udeľujúci absolutórium o stave vykonávania tohto rozhodnutia;

                  32.

                  poznamenáva, že udelenie absolutória za plnenie rozpočtu akadémie by sa malo zakladať aj na jej výkonnosti počas celého roka;

         Viacročný plán akadémie na roky 2010 – 2014

                  33.

                  poznamenáva, že na žiadosť orgánu udeľujúceho absolutórium správna rada akadémie v máji 2010 konečne schválila viacročný plán akadémie; berie tiež na vedomie skutočnosť, že koncom septembra 2010 bolo splnených 19 zo 44 cieľov, pričom plnenie 18 cieľov práve prebiehalo v súlade s plánovaným harmonogramom a v prípade 7 cieľov sa stále čakalo na začatie plnenia;

                  34.

                  vyjadruje znepokojenie nad tým, že vo svojej konečnej hodnotiacej správe o vykonávaní viacročného plánu akadémie na roky 2010 – 2014 IAS zistil nedostatočnú jasnosť opisu niektorých položiek viacročného plánu a prekrývanie medzi niektorými z jeho cieľov; zdôrazňuje preto, že podávanie správ o pokroku nie je vždy dostatočne presné na to, aby umožnilo jasné pochopenie jednotlivých cieľov vo forme konkrétnych opatrení, čo sťažuje posúdenie konečného celkového stavu súvisiacich opatrení;

                  35.

                  naliehavo preto vyzýva akadémiu, aby:

                              —

                              v súvislosti s položkou 2 viacročného plánu/cieľom 7 „Normy EPA týkajúce sa vnútornej kontroly“ prijala nový súbor 16 noriem vnútornej kontroly, čo umožní zjednodušiť pôvodný systém pozostávajúci z 24 noriem vnútornej kontroly,

                              —

                              v súvislosti s položkou 3 viacročného plánu/cieľom 4 „Hodnotenie efektívnosti a účinnosti výkonu sekretariátu a jeho vedenia a riadenia“ opísala vyvážené ukazovatele, ktoré majú slúžiť na meranie výkonu akadémie a pri ročnom hodnotení pracovníkov,

                              —

                              v súvislosti s položkou 4 viacročného plánu/cieľom 1 „Revízia finančných a účtovných tokov“ bola konkrétnejšia, pokiaľ ide o plánovaný budúci rozvoj finančných postupov, a to prostredníctvom opisu výsledkov revízie, najmä čo sa týka najdôležitejších odporúčaní, ktoré akadémia plánuje vykonať s cieľom podporiť účinné finančné postupy vrátane kontrol,

                              —

                              v súvislosti s položkou 5 viacročného plánu/cieľom 2 „Posilnenie schopnosti vykonávať ex ante a ex post kontroly“ vysvetlila hlavné zmeny týkajúce sa kontrol ex ante, ktoré sa už vykonali alebo sa ešte len plánujú vykonať, ako aj plány týkajúce sa ex post kontrol grantov,

                              —

                              v súvislosti s položkou 10 viacročného plánu/cieľom 1 „Zníženie potreby využívania dočasných zamestnancov“ vyvinula politiku využívania dočasných zamestnancov,

                              —

                              v súvislosti s položkou 11 viacročného plánu „Zlepšené a vyspelé riadenie ľudských zdrojov“ opísala užitočnosť a očakávaný prínos novej plánovanej metódy akadémie pre riadenie ľudských zdrojov vrátane jej možného dosahu na ďalšie potreby akadémie v oblasti ľudských zdrojov;

                        preto ďalej vyzýva akadémiu a jej správnu radu, aby do 30. júna 2011 informovali orgán udeľujúci absolutórium o zlepšeniach a opatreniach prijatých v súvislosti so všetkými uvedenými bodmi;

                  36.

                  berie na vedomie odpoveď akadémie, že určite podnikne potrebné opatrenia v súlade s platnými predpismi, ak po vnútornom vyšetrovaní bude možné dôjsť k záveru, že je možné vyvodiť osobnú zodpovednosť; vyzýva akadémiu, aby informovala orgán udeľujúci absolutórium o vykonávaní vnútorného vyšetrovania;

                  37.

                  vyzýva Dvor audítorov, aby vykonal osobitný audit s cieľom posúdiť vykonávanie akčného plánu akadémie;

                  38.

                  pripomína, že napredovanie akadémie v plnení jej viacročného plánu je spojené v prvom rade s jej schopnosťou náboru a udržania si kvalifikovaných zamestnancov so skúsenosťami vo finančných a účtovných otázkach;

         Štrukturálne nedostatky

                  39.

                  berie na vedomie stanovisko k štrukturálnym problémom akadémie, ktoré vypracovalo GR pre spravodlivosť, slobodu a bezpečnosť v rámci svojej výročnej správy o činnosti za rok 2009; opäť spochybňuje schopnosť akadémie odstrániť tieto problémy:

                              —

                              akadémia nedokáže vzhľadom na svoju obmedzenú pôsobnosť a tomu zodpovedajúcu malú veľkosť uplatňovať zložité rozpočtové pravidlá a služobný poriadok EÚ,

                              —

                              umiestenie sekretariátu akadémie v Bramshille, ktorý sa nachádza približne 70 km od Londýna, je nevýhodné okrem iného z hľadiska náboru zamestnancov a spojení verejnej dopravy,

                              —

                              náklady na správu akadémie sú vzhľadom na jej činnosť veľmi vysoké, pretože aj keď má akadémia len 28 zamestnancov, v roku 2009 mala jej správna rada 27 členov;

                  40.

                  konštatuje, že akadémia a Europol sú dva orgány EÚ, ktoré pôsobia v podobných oblastiach a vykonávajú dopĺňajúce sa činnosti; domnieva sa, že ak by sa tieto činnosti spojili do jednej spoločnej agentúry, predišlo by sa ďalším zbytočným nákladom; pripomína, že rozpočet EÚ je založený na riadnom finančnom hospodárení, ktoré si vyžaduje, aby boli výdavky relevantné, účinné a efektívne a aby sa náležite riešila otázka zbytočných výdavkov:

                              a)

                              odporúča preto, aby sa v blízkej budúcnosti akadémia zlúčila s Europolom; je presvedčený, že zlúčenie povedie k väčšej racionálnosti a efektívnosti výdavkov; je presvedčený, že náklady na zachovávanie samostatnej akadémie a samostatného Europolu by boli vyššie ako náklady na ich zlúčenie; víta preto návrh Komisie, aby Europol prevzal úlohy akadémie v oblasti vzdelávania; vyjadruje poľutovanie nad tým, že členské štáty tento návrh odmietli, a vyzýva na jeho opätovné prehodnotenie;

                              b)

                              vyjadruje presvedčenie, že zlúčenie akadémie s Europolom bude z hľadiska činnosti, ktorú v súčasnosti obe agentúry vykonávajú, výhodné; domnieva sa, že zlúčenie poskytne nielen konkrétne riešenia na uvedené štrukturálne a pretrvávajúce problémy akadémie, ale tiež umožní akadémii priamo ťažiť z odborných skúseností Europolu v oblasti medzinárodnej organizovanej trestnej činnosti a terorizmu, aby mohla plniť svoje úlohy v oblasti vzdelávania pre vysoko postavených dôstojníkov polície; domnieva sa, že Europol bude môcť vďaka zlúčeniu využívať sieť akadémie, ako aj jej odborné skúsenosti v oblasti vzdelávania, a tak zriadiť priamo vo svojich priestoroch jednotku zaoberajúcu sa výlučne otázkami vzdelávania;

                              c)

                              opakuje svoju žiadosť Komisii, aby do 1. septembra 2011 preskúmala možnosť pripojenia akadémie k Europolu ako konkrétneho riešenia štrukturálnych a pretrvávajúcich problémov akadémie; vyzýva Radu a Komisiu, aby do konca roku 2011 predložili Európskemu parlamentu správu o zlúčení akadémie s Europolom;

                  41.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2011 (8) o výkonnosti, finančnom hospodárení a kontrole agentúr.

         (1)  Ú. v. EÚ C 338, 14.12.2010, s. 137.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 256, 1.10.2005, s. 63.

         (4)  Ú. v. ES L 357, 31.12.2002, s. 72.

         (5)  Ú. v. EÚ L 320, 7.12.2010, s. 11.

         (6)  Ú. v. ES L 56, 4.3.1968, s. 1.

         (7)  Ú. v. EÚ L 320, 7.12.2010, s. 12.

         (8)  Prijaté texty, P7_TA(2011)0163 (pozri stranu 269 tohto úradného vestníka).